Source: http://enampakkumised.taitur.ee/kaasik/kkk/volgnik/105
Timestamp: 2018-04-21 18:08:41+00:00
Document Index: 947918

Matched Legal Cases: ['§ 46', '§ 46', '§ 46', '§ 17', '§ 46', '§ 46', '§ 46', '§ 45', 'kohus ']

Korduma kippuvad küsimused (võlgnik)
Kohtutäituril on kohustus täitemenetlus peatada järgmiste asjaolude esinemisel:
•	menetluse peatamist taotleb sissenõudja;
•	kohtutäiturile esitatakse kohtulahend, mille alusel peab menetluse või mõne toimingu peatama või võib menetlust jätkata üksnes tagatise vastu (sissenõudja peab andma tagatise juhuks, kui toimingutega tekitatakse võlgnikule kahju);
•	kohtutäiturile esitatakse dokument, milles nähtub maksetähtpäeva edasilükkamine;
•	võlgnik on muutunud piiratult teovõimeliseks (näiteks haiguse või vanuse tõttu), menetlus peatatakse kuni eestkostja määramiseni. Võlgniku piiratud teovõimeliseks muutumisest võib kohtutäiturit teavitada ka keegi teine (TMS § 46 lg 1 p 5);
•	võlgniku abikaasa või lähisugulane (vanem, vanavanem, laps, lapselaps, õde, vend) sureb, menetlus peatatakse avalduse laekumise kuupäevast alates 30 päevaks (TMS § 46 lg 1 p 6);
•	kinnisasja suhtes ilmneb mõni selline õigus, mis takistab kinnisasja müüki (TMS § 46 lg 1 p 7);
•	võlgniku suhtes esitatakse pankrotiavaldus (pankrotiseadus § 17 lg 3).
Sõltuvalt asjaoludest on kohtutäituril õigus otsustada, kas peatada menetlus või mitte järgmistel jutudel:
•	kohtutäituri tegevuse peale on esitatud kaebus (TMS § 46 lg 2 p 1). Kui kohtutäiturile on selge, et kaebuse lahendamisest menetluse edasine käik ei sõltu, ei ole menetluse peatamine vajalik;
•	võlgnik haigestub raskesti või talle osutatakse statsionaarset tervishoiuteenust (viibimine haiglaravil) (TMS § 46 lg 2 p 2);
•	võlgnik viibib kaitsejõudude ajateenistuses või õppekogunemisel (TMS § 46 lg 2 p 3).
Lisaks on võlgnikul õigus esitada kohtule täitemenetluse peatamise või täitmise pikendamise või ajatamise taotlus, kui menetluse jätkamine on võlgniku suhtes ebaõiglane (TMS § 45). Kui kohus võlgnikuga nõustub, on kohtulahendi alusel menetluse peatamine täiturile kohustuslik.